februar | 2011 | Rotsne's danske blog
Anne-Grethe Bjarup Riis, debat, menneskesmugling, Morgen-TV, sex-arbejdere
Anne-Grethe Bjarup Riis – En dame med fordomme
In Kultur on februar 16, 2011 at 5:50 pm
Jeg havde den udsøgte men negative oplevelse at se Anne-Grethe Bjarup Riis på morgen-TV.
Sjælden har jeg set en person der var så optaget af sine egne fordomme, at vedkommende end ikke vil give 30 sekunder til at andre i programmet kunne komme til orde.
Ret beset så syntes jeg at det at sælge sin krop er et meget stort skridt at gå. Så stort et skridt at vi på ingen måde skal kunne acceptere at folk bliver tvunget til det.
Men lad os skille det ad.
Menneskesmugling og sex-slaver er en ting. Det rangerer blandt det nederste man overhovedet kan tænke på. Jeg vil gå så langt at jeg regner menneskesmuglere for at være dårligere mennesker end parkeringsvagter. Det kan kun gå for langsomt med at få stoppet dette uvæsen.
Her kan Danmark sagtens være med selv om politikere med hang til rænkespil prøver at fortælle os at vi skal opgive forbeholdene for at redde kvinderne fra dette ussle liv.
Det er ikke nødvendigt. Vi er medlem at et internationalt politi-samarbejde som hedder Interpol. Det har virket længe før at der var nogle der tænkte på EU og de fire forbehold. Hvis det skal give 10 års fængsel at være menneskesmugler i Tyskland, så er det nemt. Hæv straffen i Folketinget. Vi er et selvstændigt land og vi bestemmer selv om vi vil kopiere lovgivning fra andre lande.
For at lette kampen imod brug af sex-slaver, så skal det gøres nemmere for myndighederne. Kunderne skal hjælpe til. Det skal gøres legalt at være sex-arbejder i Danmark. Der skal laves en uddannelse da medarbejderne i dette erhverv udfører et stykke arbejde, der er lige så vigtigt for kunderne som en massør, tandlæge og læge. Der er f.eks. rigtig mange handicappede og ældre som må betale for sex, hvis de skal have det. Ofte hjælper personalet med til at etablere kontakten. Vi må indføre et system, hvor at sex-arbejderen skal bære et legitimationskort som kunden skal bede om et se inden at ydelsen købes. Hvis kunderne svigter denne forpligtelse, så skal de straffes. Der hvor at klienten er halvvejs senil eller handicappet, må personalet bede om at få vist legitimation istedet.
Hvis vi kræver uddannelse, hvor at nogle af elementerne ville være snak om den psykologiske del, så ville nogle af de kvinder der gerne ville arbejde i erhvervet måske opdage at det alligevel ikke var noget for dem. Det ville være godt. Danmark er det land hvor at alt for mange har valgt jobs de ikke magter. Vi har en verdensrekord i psykiske nedbrud på grund af eget valg af erhverv. Her er sex-arbejderne ikke engang overrepræsenteret. Nej. Helt almindelige mennesker tror at de kan klare at være leder, arbejde med at få lukket kundekontrakter, køre så brutalt på landevejen som det kræves af en moderne sælger og de går ned fordi at de ikke kan klare presset.
Da sex-arbejde i sagen natur er hårdt (Jeg havde et forhold til min udlejer som student og slap billigt med huslejen. Semi-prostitureret og halvt fornøjeligt, men i længden ikke noget jeg vil anbefale), så vil sex-arbejdere fra tid til anden også opdage at de har valgt forkert. Men skal vi forhindre bestemte erhverv blot fordi at de psykiatriske afdelinger meddeler at f.eks. pølsemagere er overrepræsenteret i afdelingen med de bløde vægge?
Nej, folk skal have lov til at dumme sig.
Vi kan gøre det svært for dem at dumme sig, men det skal ikke gøres umuligt.
Derfor skal tingene skilles ad. Lad dem der vil arbejde i faget tage en uddannelse, som ruster dem bedst muligt til at erhverve et personligt næringsbrev. Lad os jagte bagmændene bag sex-slaverne til fjerneste ende af verdenen og straf endelig kunderne, hvis det skal til.
Men Anne-Grethe Bjarup Riis skal lære at stoppe med at leve efter sine fordomme. Jeg har sjældent set en så usympatisk indgang til en debat som den at hun præsterede på Morgen-TV.
Se: Bjarup Riis truet til tavshed i ‘Go’ morgen Danmark’ – Ekstra Bladet